লিয়াও ইয়ু : আমি হতবাক হয়েছি। আমার কাছে এটা মুখে চড় খাওয়ার মতো। দুবছর আগে আমি ট্রেনে বার্লিন থেকে ফ্রাঙ্কফুর্ট যাওয়ার পথে শুনলাম আমার বন্ধু লেখক লিউ জিয়াওবো নোবেল শান্তি পুরস্কার পেয়েছেন, তিনি তখন চীনের কারাগারে। আমি তখন আনন্দিত হয়েছিলাম। তাঁর এই পুরস্কারপ্রাপ্তি আমার কাছে মনে হয়েছে বৈশ্বিক মূল্যবোধের প্রত্যয়ন – নৈতিকতার একটি বিধান এখনো বহাল রয়েছে আর এই নৈতিক বিধির পক্ষে লেখকদের উৎসাহিত করতেই নোবেল পুরস্কার। গত বৃহস্পতিবারও (১১ অক্টোবর ২০১২) আমি আবার ট্রেনে বার্লিন থেকে ফ্রাঙ্কফুর্টের পথে। আমি শুনলাম মো ইয়ান নোবেল পুরস্কার পেয়েছেন। মো তো রাজকবি – সরকারের লেখক। আমি পুরোপুরি বিস্মিত হয়েছি। বৈশ্বিক মূল্যবোধের অস্তিত্ব কি আর নেই? তাঁরা কি এমনই স্বৈরাচারী যে একবার পুরস্কার দেবেন কারাবাসী একজনকে যিনি মানুষের অধিকারের জন্য লড়াই করছেন আর পরের বছরই পুরস্কার দেবেন এমন একজনকে যিনি এই অধিকার হরণকারীদের সেবা করছেন?